ET Euroopa Liidu Teataja C 298/7

Teade Norrast pärit tehistingimustes kasvatatud lõhe impordi suhtes kohaldatavaid dumpinguvastaseid meetmeid käsitleva WTO vaidluste lahendamise organi poolt vastu võetud vaekogu ettekande rakendamise menetluse lõpetamise kohta

(2008/C 298/04)

1. Taust

2006. aasta jaanuaris kehtestas nõukogu määrusega (EÜ) nr 85/2006 (1) (edaspidi „esialgne meede”) Norrast pärit tehistingimustes kasvatatud lõhe impordi suhtes lõpliku dumpinguvastase tollimaksu ning nõudis lõplikult sisse kõnealuse impordi suhtes kehtestatud ajutise tollimaksu. Seejärel algatas Norra Maailma Kaubandusorganisatsioonis (WTO) vaidluste lahendamise menetluse, milles vaidlustati teatavad aspektid kõnealuses määruses (edaspidi „meede”), ning 16. novembril 2007 edastati WTO liikmetele WTO vaidluste lahendamise organi poolt asutatud WTO vaekogu koostatud ettekanne. 15. jaanuari 2008. aasta kohtumisel võttis WTO vaidluste lahendamise organ vaekogu ettekande (edaspidi „ettekanne”) vastu. Algatati rakendamise menetlus (edaspidi „rakendamine”), et viia esialgne meede vastavusse ettekandes sisalduvate soovituste ja otsustega.

2. Rakendamise lõpetamine

2008. aasta mais avaldas komisjon Euroopa Liidu Teatajas (2) teatise (edaspidi „teade”), milles esitati kõik üksikasjad ettekande soovituste ja otsuste rakendamise kohta. Küsimustikud saadeti kõigile asjaosalistele ja asjakohastele isikutele (edaspidi „huvitatud isikud”), kes olid endast teada andnud teatise punkti 5 alapunktiga b ettenähtud tähtaja jooksul.

2007. aasta aprillis (3) esitasid Euroopa Liidu teatavad liikmesriigid (edaspidi „taotluse esitajad”) esmapilgul usutavad tõendid selle kohta, et asjaolud, mille alusel meetmed kehtestati, on muutunud. Taotlejad väitsid, et Norrast pärit toodete dumpinguhinnaga eksport on oluliselt vähenenud ja seepärast ei oleks meetmete jätkuv kohaldamine õigustatud, ning esitasid selle kinnituseks esmapilgul usutavad tõendid. Komisjon algatas seega osalise vahepealse läbivaatamise (edaspidi „läbivaatamine”) vastavalt algmääruse (4) artikli 11 lõikele 3.

Läbivaatamisel ilmnes, et Norra eksportijad ei müünud oma tooteid ühenduse turul dumpinguhinnaga. Nõukogu tühistas 2008. aasta juulis nõukogu määrusega (EÜ) nr 685/2008 (5) esialgsed meetmed, mida kohaldati Norrast pärit tehistingimustes kasvatatud lõhe suhtes.

Selle tulemusena lõpetatakse teates osutatud rakendamise menetlus.

Kõigile huvitatud isikutele anti võimalus esitada lõpetamise kohta märkusi või esitada ärakuulamise eest vastutavale ametnikule (6) nõudeid seoses oma õigusega kaitsele. Ükski isik ei esitanud märkusi ega pöördunud ärakuulamise eest vastutava ametniku poole.

(1) ELT L 15, 20.1.2006, lk 1.

(2) ELT C 127, 24.5.2008, lk 32.

(3) ELT C 88, 21.4.2007.

(4) Nõukogu määrus (EÜ) nr 384/96, 22. detsember 1995, kaitse kohta dumpinguhinnaga impordi eest riikidest, mis ei ole Euroopa Ühenduse liikmed.

(5) ELT L 192, 19.7.2008, lk 5.

(6) Juhime tähelepanu ka asjaolule, et kui huvitatud isikutel tekib raskusi oma kaitseõiguste kasutamisega, võivad nad taotleda kaubanduse peadirektoraadi ärakuulamise eest vastutava ametniku sekkumist. Ärakuulamise eest vastutav ametnik on vahendaja huvitatud isikute ja komisjoni talituste vahel ning aitab vajadusel leida ühise keele menetluslikes küsimustes, mis mõjutavad nende huvide kaitset kõnealuses menetluses, eelkõige sellistes küsimustes nagu juurdepääs toimikule, konfidentsiaalsus, tähtaegade pikendamine ning suuliste ja/või kirjalike seisukohtade esitamine. Lisateave ja kontaktandmed on huvitatud isikutele kättesaadavad kaubanduse peadirektoraadi veebisaidil (http://ec.europa.eu/trade) ärakuulamise eest vastutava ametniku veebilehel.